CELEX: 62014CN0601
Language: mt
Date: 2014-12-22 00:00:00
Title: Kawża C-601/14: Rikors ippreżentat fit- 22 ta’ Diċembru 2014 – Il-Kummissjoni Ewropea vs Ir-Repubblika Taljana

16.3.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 89/7
            
         Rikors ippreżentat fit-22 ta’ Diċembru 2014 – Il-Kummissjoni Ewropea vs Ir-Repubblika Taljana
   (Kawża C-601/14)
   (2015/C 089/08)
   Lingwa tal-kawża: it-Taljan
   
      Partijiet
   
   
      Rikorrenti: Il-Kummissjoni Ewropea (rappreżentanti: E. Traversa, F. Moro, aġenti)
   
      Konvenuta: Ir-Repubblika Taljana
   
      Talbiet
   
   
               —
            
            
               tikkonstata li, billi ma adottatx il-miżuri kollha neċessarji sabiex tiġi ggarantita l-eżistenza ta’ skema ta’ kumpens għall-vittmi tad-delitti vjolenti u intenzjonali kollha mwettqa fuq it-territorju tagħha, naqset milli twettaq l-obbligu tagħha taħt l-Artikolu 12(2) tad-Direttiva 2004/80 KE (1);
            
         
               —
            
            
               tikkundanna lir-Repubblika Taljana għall-ispejjeż.
            
         
      Motivi u argumenti prinċipali
   
   Id-Direttiva 2004/80/KE tistabbilixxi sistema ta’ kooperazzjoni bejn l-awtoritajiet nazzjonali sabiex tiffaċilita l-aċċess tal-vittmi ta’ delitti fl-Unjoni Ewropea kollha għal kumpens xieraq fis-sitwazzjonijiet transkonfinali. Is-sistema topera abbażi tal-iskemi tal-Istati Membri fil-qasam tal-kumpens tal-vittmi ta’ delitti vjolenti u intenzjonali mwettqa fit-territorji rispettivi tagħhom. Sabiex jiġi ggarantit it-tħaddim ta’ tali sistema ta’ kooperazzjoni, l-Artikolu 12(2) tad-direttiva jimponi lill-Istati Membri li jkollhom jew li jipprovdu għall-eżistenza ta’ skema ta’ kumpens għal vittmi ta’ delitti vjolenti intenzjonali mwettqa fit-territorji rispettivi tagħhom, li tiggarantixxi kumpens ekwu u xieraq għall-vittmi. Dan l-obbligu għandu jinftiehem fis-sens li jirreferi għad-delitti vjolenti u intenzjonali kollha u ma jirrigwardax biss uħud minnhom.
   L-ordinament ġuridiku Taljan jipprovdi skema nazzjonali ta’ kumpens għall-vittmi ta’ delitt li hija magħmula minn serje ta’ liġijiet speċjali relatati mal-kumpens ta’ delitti vjolenti u intenzjonali partikolari, iżda ma jipprevedix skema ġenerali ta’ kumpens li tkun tirrigwarda l-vittmi tad-delitti kollha li l-Kodiċi Kriminali Taljan jindividwa u jikkwalifika bħala vjolenti u intenzjonali. B’mod partikolari, l-ordinament Taljan ma jipprovdix għal sistema ta’ kumpens għad-delitti vjolenti u intenzjonali tal-imsejħa “kriminalità komuni” li ma humiex koperti mil-liġijiet speċjali.
   Konsegwentement, għandu jiġi kkonstatat li r-Repubblika Taljana naqset milli twettaq l-obbligu tagħha taħt l-Artikolu 12(2) tad-Direttiva 2004/80/KE.
   
      (1)  Direttiva tal-Kunsill 2004/80/KE, tad-29 ta' April 2004, li għandha x’taqsam ma’ kupens għal vittmi ta’ delitti (Edizzjoni Speċjali bil-Malti, Kapitolu 19, Vol. 7, p. 65).